b"\n_START_ARTICLE_\nBernat Plantapilosa\n_START_SECTION_\nReconciliaci\xc3\xb3\n_START_PARAGRAPH_\nDespr\xc3\xa9s es va reconciliar amb el rei i va recuperar el comtat a la mort de Robert el Fort (mort el juliol de 866) i despr\xc3\xa9s va rebre el comtat d'Alv\xc3\xa8rnia a la mort (o en el lloc) del seu sogre probablement el 868. A Autun es va haver d'enfrontar (867-870) a Eudes o Od\xc3\xb3 antic comte de Dijon, de Troyes (852-859) i comte de Varais, del qual no hi ha m\xc3\xa9s not\xc3\xadcies despr\xc3\xa9s del 870, que aspirava tamb\xc3\xa9 al comtat._NEWLINE_El 872 uns emissaris de Bernat van assassinar al seu hom\xc3\xb2nim Bernat de Tolosa (Bernat el Vedell) i es va apoderar de Tolosa i potser altres comtats (Roergue, Carc\xc3\xad). Un germ\xc3\xa0 del Vedell, Fulcoald, va mantenir el poder a Llemotges sense t\xc3\xadtol oficial per\xc3\xb2 conegut com a vescomte de Llemotges. L'altra germ\xc3\xa0, Od\xc3\xb3 de Tolosa, casat amb la comtessa Garsenda d'Albi o de l'Albig\xc3\xa8s (i comte pel dret de la seva dona), li va disputar el poder per\xc3\xb2 el rei Carles el Calb va recon\xc3\xa8ixer a Plantapilosa._NEWLINE_Des del 873 fou conseller del rei d'Aquit\xc3\xa0nia Llu\xc3\xads II el Tartamut (867-879, despr\xc3\xa9s Llu\xc3\xads II de Fran\xc3\xa7a 877-879). En la reorganitzaci\xc3\xb3 de comtats feta el 876 per Carles el Calb el comtat d'Autun va passar a Bernat de G\xc3\xb2tia; el govern de Proven\xc3\xa7a i It\xc3\xa0lia fou donat a Bos\xc3\xb3 i el comtat de Berry va passar a Bernat de G\xc3\xb2tia. Autun va passar a Bernat de G\xc3\xb2tia perqu\xc3\xa8 Bernat Plantapilosa havia estat fet presoner per Llu\xc3\xads III el Jove de Germ\xc3\xa0nia (876-882) a la batalla d'Andernach el 8 d'octubre del 876 i restava encara engarjolat, conservant no obstant Alv\xc3\xa8rnia que li venia per dret de la seva dona, i Tolosa (Roergue i Carc\xc3\xad devien estar ja en mans d'Od\xc3\xb3, despr\xc3\xa9s comte Od\xc3\xb3 de Tolosa). _NEWLINE_Fou alliberat sense rescat el 877 i va acompanyar a Carles el Calb a It\xc3\xa0lia. A la mort de Carles el Calb, quan el 877 Llu\xc3\xads el Tartamut va assolir la corona francesa, fou un important suport d'aquest; va lluitar contra el rebel Bernat de G\xc3\xb2tia que el 878 va ser derrotat (va resistir a Autun fin el 879, quan aquest comtat fou donat al cambrer reial Teodoric, que fou Teodoric IV d'Autun) i va rebre el comtat de Berry o Bourges. _NEWLINE_A la mort de Llu\xc3\xads II el Tartamut va donar suport als seus fills Carloman II i Llu\xc3\xads III de Fran\xc3\xa7a contra Bos\xc3\xb3 de Vienne erigit en rei de Proven\xc3\xa7a i va rebre el comtat de M\xc3\xa2con (880). El 884 el rei li va cedir el Lion\xc3\xa8s. Va morir el 886 en lluita contra Bos\xc3\xb3."